Bendt Bendtsen (KF), 2003-05-22:
Jeg vil gerne sige tak for en god debat.
Som hr. Svend Auken sagde, har vi forskellige udgangspunkter og forskellige holdninger.
Jeg kan jo høre på debatten i dag, at Socialdemokratiet ikke er helt tilfreds med regeringen.
Jeg kan også høre, at Dansk Folkeparti heller ikke er helt tilfreds med regeringen.
Sådan er det jo indimellem.
Når der indgås aftaler, der er kompromiser, så skal der gives lidt hele vejen rundt.
Men jeg vil gerne tilkendegive, at når man taler om den fremtidige energipolitik, så mener jeg faktisk, der ligger store opgaver foran os, som skal løses i de kommende år.
Vi har en liberalisering i EU, der også ruller ind over landets grænser, som vi alle sammen er afhængige af at håndtere.
Fru Aase D. Madsen spurgte lidt til, hvad der skete på barmarksområdet.
Vi har haft en fyldig debat her i Folketinget forleden dag, og jeg kan sige på det klare spørgsmål om Aktionsudvalget for Barmarksværkerne, at Energistyrelsen har taget kontakt til Aktionsudvalget med henblik på et møde, og det vil blive afholdt i Kolding her den 26. maj.
Jeg kan også sige, når vi skal komme med en status over det såkaldte rejsehold, der tager rundt til de barmarksværker, som stadig væk har problemer, at man er i gang med at etablere det her rejsehold bestående af teknikere og embedsmænd fra Økonomi- og Erhvervsministeriet samt eksterne revisorer fra BDO ScanRevision.
Det er sådan, at der arbejdes med et kommissorium, kan jeg også sige, på det her område, som vil blive forelagt Folketingets Energipolitiske Udvalg.
Der blev også spurgt, hvad der vil ske med hensyn til den advokatundersøgelse, vi havde tilkendegivet under debatten ville blive foretaget.
Der kan jeg blot sige, at der arbejdes med et kommissorium, som også Justitsministeriet i øjeblikket er ved at se på.
Der blev også stillet nogle spørgsmål om biogasaftalen.
Det er jo en del af 19. juni-aftalen, som nu er på plads.
Jeg kan sige, at vi står ved det, vi har sagt om at holde øje med forbruget af de midler, der går til rådgivning.
Jeg kan også sige til hr. Svend Auken, at når man taler om energibesparelser, der er sænket til gulvtæppeniveau, jeg tror, det var det udtryk, der blev brugt, så er jeg ikke enig.
Det er sådan, at i den energispareredegørelse, der er fremlagt, er der jo netop igen nye initiativer.
Så er vi henne ved fru Bodil Kornbek, der også i sin ordførertale var meget stødt over, at der nu ikke er kommet en del produktafgifter.
Jeg ser altså sådan på det, at det er målsætningerne, der skal nås.
Det er det, regeringen arbejder på.
Jeg har klart tilkendegivet, at det er målsætningerne, der skal nås, det er det, vi arbejder efter.
Produktafgifterne har det jo vist sig ikke var et effektivt redskab at bruge.
Det, der er vigtigt, er selvfølgelig at nå målene, og at man ikke slår befolkningen oven i hovedet med skatter og afgifter.
Når det nu også af hr. Keld Albrechtsen blev rejst, at det går frygtelig galt ude i Nordsøen, vil jeg sige, at der ligger jo et helt klart mandat til ministeren at forhandle ud fra, og det vil jeg selvfølgelig bruge.
når man taler om den energi, der hentes ind fra Nordsøen, at frem til 2012 har den det største volumen.
Men der er altså også lavet en aftale
om, hvad der betales af det, og der er måske på det område nogle i Folketingssalen, der mener, at der betales for lidt.
Jeg vil sige, at der er jo indgået en aftale på det område, men der er også en klar tilkendegivelse fra et flertal i Folketinget af, hvad det hele skal gå ud på.
Det vil jeg komme tilbage med her i Folketinget, og det har jeg også klart tilkendegivet.
Jeg tror nok, at jeg alligevel i dag vil benytte afslutningen til at sige, at jeg synes, at den her aftale, der er indgået den 9. maj, er en god aftale for Danmark.
Vi er i en situation, hvor vi står over for en energiliberalisering, hvor vi står over for også at skulle trimme hele den danske sektor til den liberalisering, der sker i landene omkring os.
Man har talt om transmissionen, systemansvaret, det får vi nu adskilt.
Vi får også styr på gasledningen, hvor vi vil have lige vilkår for alle, og det handler også om, at det ikke kun er DONG, der skal operere på det danske marked.
Jeg ser frem til, at vi får en dialog med parterne.
Jeg har noteret mig, at gasfolkene og elfolkene måske ikke lige elsker hinanden mest voldsomt i øjeblikket, når man taler om det her fælles selskab, men så kan det måske være, at der skal laves mere end ét.
Der vil pågå forhandlinger med parterne, og som jeg sagde til fru Aase D. Madsen her i formiddag, går vi i dialog med parterne for at få et synligt resultat på det område, så der kan fremlægges en lovgivning.
Vi har jo klart tilkendegivet i den aftale, der ligger, at tingene er koblet sammen.
Det har været vigtigt for flere af parterne, at sådan skulle det være, og sådan er det blevet.
Med hensyn til de skrækscenarier, som hr. Keld Albrechtsen fremkommer med, når vi taler netselskaber, så har jeg jo netop tilkendegivet på en række områder
Hr. Keld Albrechtsen kan jo gå ud og tale med folk i elsektoren og spørge dem, om det kan lade sig gøre at styre det på denne her måde, og det siger de alle sammen at det kan det godt.
Så det med, at nu stander landet i våde, fordi vi har valgt denne model, kan jeg simpelt hen ikke være enig i. Afslutningsvis kan jeg så sige, at klimastrategien er vigtig, og der er tilkendegivet fra flere af ordførerne i dag, at man gik ind for, at det nås med nationale mål.
Så vil jeg bare sige, at så kender vi også regningen.
Regeringen kender regningen, og regeringen har valgt at gå ud over landets grænser for at være med til at løse den opgave, det er at nå målene bag Kyoto.
Sådan er tingene, og det kan hr. Keld Albrechtsen være uenig i. Men det har altså også lidt at gøre med, at skal vi nu nationalt håndtere det her problem, hvem går det så ud over?
Skal de job ligge andre steder?
Sådan noget som klima er altså noget, der går på tværs
af landegrænser, og derfor har regeringen valgt denne strategi, og vi må jo også se på, når nu de her EU-kvoter kommer og skal overholdes i Danmark, at de energiintensive virksomheder i Danmark ikke bliver sorteper i det spil, og man taber de arbejdspladser andre steder her i Danmark. Vi har en cementfabrik, vi har haft andre meget, meget energikrævende virksomheder, og jeg mener faktisk, at selv om vi går på Slotsholmen her i hvide skjorter og med slips på det nærmeste hver eneste dag, så skal der altså også være job til dem i de blå kedeldragter.